foto captura digi24

Primarul municipiului Oradea, Ilie Bolojan, apreciază că ar fi nevoie de o perioadă de 10 ani, pentru ca în București să poată fi înlocuite conductele de termoficare.

Invitat la emisiunea „În fața ta” de la Digi24, edilul a povestit că, în urmă cu cinci ani, și Oradea a trecut prin situații precum cea recentă din Capitală, în care s-au produs mari avarii în sistemul de termoficare, dar că, prin investiții constante, s-a reușit ca, în această iarnă, în municipiul pe care îl conduce să nu mai aibă loc nicio avarie importantă.

„Politica a fost de a reinvesti, de a reabilita magistralele de termoficare, ceea ce a dus la o menținere a costului gicacaloriei plătite în Oradea la un nivel constant, noi căutând să ne reducem treptat subvenția. Și aceasta este ținta pe care o avem în următorii 4-5 ani de zile”, a punctat Ilie Bolojan. În Oradea, numărul de avarii a scăzut foarte mult, pierderile în rețea au scăzut foarte mult.

„Ceea ce s-a întâmplat acum câteva zile în București noi am pățit-o acum 5 ani de zile. Și noi am trecut prin această etapă, pentru că termoficarea în România e din aceeași generație, anii '60-'70. Și nouă ne-au crăpat țevile, am avut scandal, am avut înjurături, a fost o situație neplăcută, pentru că întotdeauna când temperatura scade și e rece, 3-5 zile, aceste conducte sunt suprasolicitate, trebuie să mărești presiunea, trebuie să mărești temperatura, ca să ai la consumatorul final condiții de încălzire normale. Și atunci apar aceste spargeri, ai niște pierderi de cantitate imense. Și nu poți să le înlocuiești”, a spus primarul municipiului Oradea.

Moderator: Cine v-a sabotat pe dvs?

Ilie Bolojan: Trebuie să fim conștienți că, dacă nu se înlocuiesc conductele de termoficare montate în urmă cu 50-60 de ani, e doar o problemă de timp, o problemă de condiții atmosferice până când vor apărea avarii în cascadă. Asta am avut ani de zile, dar cu toate înjurăturile, cu toată nemulțumirea, azi, dacă tragem o linie, cred că iarna asta am avut foarte puține avarii. Nu am avut nicio avarie mare, am avut avarii pe rețele secundare.

Moderator: În București, dacă s-ar începe azi înlocuirea de rețele magistrale, cât ar dura să rezolvăm?

Ilie Bolojan: Din punctul meu de vedere trebuie cel puțin 10 ani, perioadă în care să te apuci și lucrezi vară de vară, pentru că înlocuirea de magistrale nu e o operațiune pe care o poți face în toiul iernii, că lași blocuri fără încălzire. Trebuie lucrat doar vara. De asemenea, e o piață specializată, cu suduri specializate, cu producători specializați. Nu poți să faci lucruri vizibile de pe o zi pe alta. Trebuie constanță, trebuie bugete, ani de zile, indiferent că e vorba de Constanța, de București, de Cluj sau Oradea, e vorba de ani de zile.

Mii de locuitori din sectoarele 2 şi 3 din București nu au avut apă caldă şi căldură la sfârșitul săptămânii trecute, din cauza unei avarii majore în sistemul de termoficare. Primarul Gabriela Firea a acuzat „un sabotaj industrial” din partea Elcen, instituție în subordinea Guvernului, care ar fi „greșit” cu 20 de grade la livrarea agentului termic, astfel încât s-a produs o avarie foarte gravă.

Emisiunea „În fața ta”, moderată de Claudiu Pândaru și Florin Negruțiu, poate fi urmărită sâmbăta și duminica, de la ora 14.00.